Spānijas Marija Anna
Spānijas Marija Anna (spāņu: María Ana de Austria y Austria-Estiria, vācu: Maria Anna von Spanien; dzimusi 1606. gada 18. augustā, mirusi 1646. gada 13. maijā) bija Spānijas infante, pēc laulībām ar Ferdinandu III — Svētās Romas imperatore, Ungārijas un Bohēmijas karaliene. Spānijas karaļa Felipes III un karalienes Austrijas Margaretes jaunākā meita. Iesākumā Anglijas karalis Džeimss I Stjuarts uzlūkoja Mariju Annu kā līgavu savam dēlam Čārlzam I, tomēr, kaut arī Čārlzs I personīgi bija ieradies Spānijā, laulību darījums izjuka. Tā vietā Čārlzs apprecējās ar Francijas karaļa meitu Henrietu Mariju, bet Marija Anna 1631. gada 20. februārī - ar nākamo Svētās Romas imperatoru Ferdinandu III. Trīsdesmitgadu kara dēļ ļoti bīstamo ceļu no Spānijas uz Austriju viņa veica 14 mēnešos. Mirusi 6. bērna dzemdībās.